กสิกรฯรุกจับคู่ธุรกิจไทย-ญี่ปุ่น
กสิกรฯ ปรับโฉมสำนักงานโตเกียว ตั้งเป้าจับคู่ธุรกิจไทย-ญี่ปุ่น ปีนี้ 500 คู่
28 ม.ค. 2559

กสิกรฯ ปรับโฉมสำนักงานโตเกียว ตั้งเป้าจับคู่ธุรกิจไทย-ญี่ปุ่น ปีนี้ 500 คู่
นายบัณฑูร ล่ำซำ ประธานกรรมการ ธนาคารกสิกรไทย เปิดเผยว่า ธนาคารได้ปรับโฉมและย้ายสำนักงานผู้แทนโตเกียวไปยังที่ตั้งแห่งใหม่ ที่ชั้น 18 อาคารโทราโนมอน ฮิลล์ ณ กรุงโตเกียว ประเทศญี่ปุ่น ซึ่งอยู่ในย่านศูนย์กลางการเงินและธุรกิจ โดยมีแผนให้สำนักผู้แทนแห่งนี้จัดกิจกรรมจับคู่ธุรกิจให้แก่นักลงทุนชาวญี่ปุ่นในทุกไตรมาส โดยเฉพาะกลุ่มธุรกิจอาหารและเครื่องดื่ม อุปกรณ์ทางการแพทย์และยารักษาโรค รวมทั้งธุรกิจด้านสุขภาพและความงาม
“ธนาคารตั้งเป้าในการให้สำนักงานที่โตเกียวจับคู่ธุรกิจให้ได้ 500 คู่ ในปี 2559 รวมถึงการเจรจาร่วมทุนระหว่างบริษัทญี่ปุ่นและบริษัทไทย ซึ่งกำลังอยู่ในระหว่างเจรจาอีก 5 คู่เจรจา ตอบรับการขยายตัวของตลาดจากการก้าวเข้าสู่ประชาคมเศรษฐกิจอาเซียนอย่างเต็มรูปแบบ” นายบัณฑูร กล่าว
ทั้งนี้ ศูนย์วิจัยกสิกรไทย ประเมินว่า ในปี 2559 จะมีมูลค่าเงินลงทุนโดยตรงจากนักลงทุนญี่ปุ่นเข้ามาในไทยประมาณ 1.4 แสนล้านบาท เพิ่มขึ้น 12% จากปีที่ผ่านมา ธนาคารจึงให้ความสำคัญกับนักลงทุนญี่ปุ่นมาโดยตลอด ปัจจุบันธนาคารได้จับมือเป็นพันธมิตรกับสถาบันการเงินในประเทศญี่ปุ่น 29 แห่ง และหน่วยงานสาธารณะอีก 7 แห่ง ที่สนับสนุนด้านการค้าการลงทุนของญี่ปุ่นในต่างประเทศ (FDI) เพื่อนำเสนอบริการทางการเงินรูปแบบต่างๆ ให้แก่นักลงทุนญี่ปุ่นที่ต้องการเข้ามาลงทุนในไทยและอาเซียน
สำหรับสำนักงานผู้แทนโตเกียวของธนาคารกสิกรไทย จะทำหน้าที่อำนวยความสะดวกให้แก่นักลงทุนญี่ปุ่นที่ต้องการเข้ามาดำเนินธุรกิจในไทย ในการให้คำปรึกษาแนะนำการลงทุนในประเทศไทย ขณะเดียวกันจะทำหน้าที่เป็นตัวแทนนักลงทุนไทยที่จะเข้ามาลงทุนในญี่ปุ่น ในการเป็นผู้ประสานงานกับหน่วยงานในประเทศญี่ปุ่น เพื่อผลักดันโครงการให้ประสบความสำเร็จ ด้วยทีมงานที่มีความเชี่ยวชาญในด้านต่างๆ